17.10.2018

**Vakavasti tai kroonisesti sairaan potilaan kiireetön suun ja leukojen infektiopesäkkeiden hoito**

**ICD luokitus**

K01–K13 ja T84.60 Suun, hampaiden ja leukojen alueen kova- ja pehmytkudoksen infektiopesäkkeet

Suun, leukojen ja hampaiden infektiopesäkkeet tulee hoitaa aina, kun potilaalla on vakava tai krooninen sairaus tai vamma. Suunhoidon kokonaisuus aikataulutuksineen suunnitellaan hoitavan lääkärin ja hammaslääkärin yhteistyönä. Saneeraushoidon laajuus ja ajoitus suunnitellaan kullekin potilaalle yksilöllisesti.

***Esimerkkejä vakavista sairauksista, joiden hoito edellyttää infektiopesäkkeiden hoitamista:***

* sydän- ja verenkiertoelinten sairaudet
* diabetes
* syöpäsairaudet
* krooninen munuaistauti
* maksasairaudet
* vakavat veri- ja verenvuotosairaudet
* reumataudit
* keuhkosairaudet
* suolistosairaudet
* vaikeat synnynnäiset ja hankitut immuunipuutokset

***Esimerkkejä sairaudenhoidoista, joiden yhteydessä infektiopesäkkeet tulee hoitaa:***

* keinoläppä-, keinonivel- ja useat muut istuteleikkaukset
* tietyt lääkehoidot, esim.
	+ veren hyytymistä ehkäisevä lääkitys
	+ immunosuppressiivinen lääkehoito
	+ solusalpaajalääkehoito
	+ biologinen lääkehoito
	+ antiresorptiivinen lääkehoito
* dialyysihoidot
* elinsiirrot
* pään ja kaulan alueen sädehoito

Suun alueen infektiopesäkkeet voivat olla oireettomia tai ne voivat aiheuttaa mm. kipua, särkyä, turvotusta, tunnottomuutta, ienverenvuotoa, pahaa makua tai hajua.

Infektiopesäkkeiden hoito toteutetaan joko sairaalan suu- ja leukasairauksien yksikössä tai polikliinisesti muussa suusairauksien yksikössä. Hoitopaikan valintaan vaikuttavat seuraavat tekijät:

* sairauden vakavuus
* yleistila ja lääkitys
* tukihoidon tarve, kuten siltahoito, anestesia tai valvonta
* samanaikainen vakavan tai kroonisen sairauden hoidon tarve
* hampaan, suun ja leuan toimenpiteen vaikeusaste

Katkeamaton hoitoketju varmistetaan kaikissa tilanteissa.

**Käypä hoito -suositukset:** Hammasperäiset äkilliset infektiot ja mikrobilääkkeet

Suusyöpä

**Työryhmä:** Risto Kontio, Hellevi Ruokonen, Merja Auero, Anja Eerola, Mari Heinonen, Sebastian Kaste, Sakari Kärkkäinen, Marjaana Nissinen, Matti Pöyry, Liisa Suominen

**Yhteyshenkilö:** Merja Auero (merja-liisa.auero@stm.fi)